CELEX: 31988D0350
Language: el
Date: 1988-06-21 00:00:00
Title: 88/350/Ευρατόμ: Απόφαση του Συμβουλίου της 21ης Ιουνίου 1988 σχετικά με την έγκριση τροποποίησης του καταστατικού (εταιρική σύμβαση) της κοινής επιχείρησης «Kernkraftwerk RWE-Bayernwerk GmbH» (KRB)

Avis juridique important

|

31988D0350

88/350/Ευρατόμ: Απόφαση του Συμβουλίου της 21ης Ιουνίου 1988 σχετικά με την έγκριση τροποποίησης του καταστατικού (εταιρική σύμβαση) της κοινής επιχείρησης «Kernkraftwerk RWE-Bayernwerk GmbH» (KRB)  

Επίσημη Εφημερίδα αριθ. L 160 της 28/06/1988 σ. 0049 - 0051

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 21ης Ιουνίου 1988  σχετικά με την έγκριση τροποποίησης του καταστατικού (εταιρική σύμβαση) της κοινής επιχείρησης «Kernkraftwerk RWE-Bayernwerk GmbH» (KRB)  (88/350/Ευρατόμ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 50,  την πρόταση της Επιτροπής,  Εκτιμώντας:  ότι το Συμβούλιο, με την απόφαση 63/27/Ευρατόμ (1), συνέστησε σε κοινή επιχείρηση την «Kernkraftwerk RWE-Bayernwerk GmbH» (KRB )·  ότι η γενική συνέλευση της κοινής επιχείρησης αποφάσισε, κατά τη συνεδρίαση της 1ης Δεκεμβρίου 1987, να τροποποιήσει το καταστατικό της εταιρείας, για να ληφθούν υπόψη, αφενός, η χρονική μετατόπιση της ετήσιας χρήσης (1η Ιουλίου έως 30 Ιουνίου αντί της 1ης Ιανουαρίου έως 31 Δεκεμβρίου) καθώς και ορισμένες προσαρμογές που επιβάλλονται από το νόμο εφαρμογής των οδηγιών για τις εμπορικές εταιρείες που άρχισε να ισχύει την 1η Ιανουαρίου 1986 και, αφετέρου, οι τρέχουσες δραστηριότητες αποξήλωσης και παροπλισμού του σταθμού πυρηνικής ενέργειας·  ότι η τροποποίηση αυτή δεν θίγει τις διατάξεις που διέπουν τη λειτουργία της κοινής επιχείρησης και ότι πρέπει κατά συνέπεια να εγκριθεί,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Εγκρίνεται το τροποποιημένο καταστατικό της κοινής επιχείρησης «Kernkraftwerk RWE-Bayernwerk GmbH» (KRB), το οποίο προσαρτάται στην παρούσα απόφαση.  Άρθρο 2  Η παρούσα απόφαση απευθύνεται στα κράτη μέλη και την κοινή επιχείρηση KRB.  Λουξεμβούργο, 21 Ιουνίου 1988.  Για το Συμβούλιο  Ο Πρόεδρος  J. WARNKE  (1) ΕΕ αριθ. 93 της 22. 6. 1963, σ. 1745/63.  ΠΑΡΑΡΤΗΜΑ  ΚΑΤΑΣΤΑΤΙΚΟ  Άρθρο 1  Η εταιρική επωνυμία της εταιρείας είναι η ακόλουθη:  «Kernkraftwerk RWE-Bayernwerk  Gesellschaft mit beschraenkter Haftung»  (Εταιρεία Περιορισμένης Ευθύνης)  Άρθρο 2  Έδρα της εταιρείας  Η έδρα της εταιρείας ευρίσκεται στο Gundremmingen.  Άρθρο 3  Σκοπός της εταιρείας  Σκοπός της εταιρείας είναι η κατασκευή, η εκμετάλλευση καθώς και η αποξήλωση σταθμού πυρηνικής ενέργειας.  Άρθρο 4  Εταιρικό κεφάλαιο  Το εταιρικό κεφάλαιο καθορίζεται σε 100 000 000 DM (100 εκατομμύρια γερμανικά μάρκα).  Άρθρο 5  Εισφορές  Συμμετέχουν στο εταιρικό κεφάλαιο:  α) η Rheinisch-Westfaelisches Elektrizitaetswerk Aktiengesellschaft, Essen, με εισφορές που ανέρχονται σε 75 000 000 DM,  β) η Bayernwerk Aktiengesellschaft, Μόναχο, με εισφορές που ανέρχονται σε 25 000 000 DM.  Άρθρο 6  Πράξεις διάθεσης των εταιρικών μεριδίων  Για κάθε πράξη διάθεσης των εταιρικών μεριδίων απαιτείται η έγκριση του άλλου εταίρου.  Άρθρο 7  Όργανα της εταιρείας  Η εταιρεία διοικείται από δύο διαφορετικά όργανα:  α) τον ή τους διαχειριστές,  β) τη γενική συνέλευση των εταίρων.  Άρθρο 8  Διαχείριση  Η εταιρεία έχει έναν ή περισσότερους διαχειριστές.  Ο ή οι διαχειριστές διορίζονται και ανακαλούνται από τη γενική συνέλευση των εταίρων.  Η θητεία τους δεν μπορεί να έχει διάρκεια μεγαλύτερη των πέντε ετών. Είναι δυνατό να ανανεωθεί.  Άρθρο 9  Εκπροσώπηση της εταιρείας  Στην περίπτωση που υπάρχουν περισσότεροι του ενός διαχειριστές, η εταιρεία εκπροσωπείται νόμιμα από δύο εξ αυτών οι οποίοι ενεργούν από κοινού ή από τον έναν εξ αυτών ο οποίος ενεργεί από κοινού με εντολοδόχο στον οποίο έχουν χορηγηθεί οι εξουσίες που καθορίζονται από το νόμο (Prokurist).  Στην περίπτωση που έχει διορισθεί ένας μόνο διαχειριστής, αυτός εκπροσωπεί μόνος του την εταιρεία.  Άρθρο 10  Εξουσίες και υποχρεώσεις των διαχειριστών  Στους διαχειριστές ανατίθεται η διεκπεραίωση των εργασιών της εταιρείας. Οι διαχειριστές οφείλουν να ενεργούν σύμφωνα με το νόμο, τις διατάξεις της παρούσας εταιρικής σύμβασης και τις αποφάσεις της γενικής συνέλευσης.  Οι διαχειριστές οφείλουν να λαμβάνουν την έγκριση της γενικής συνέλευσης για κάθε ζήτημα που δεν απορρέει από τη διεκπεραίωση των τρεχουσών εργασιών. Η σύσταση εμπραγμάτων ασφαλειών επί των ακινήτων της εταιρείας δεν αποτελεί τρέχουσα εργασία.  Άρθρο 11  Σύγκλιση της γενικής συνέλευσης  Η γενική συνέλευση συγκαλείται με πρωτοβουλία της διαχείρισης, η οποία συγκαλεί γραπτώς τους εταίρους, τουλάχιστον δύο εβδομάδες ενωρίτερα, αναφέροντας τον τόπο, την ημερομηνία και την ημερήσια διάταξη της συνεδρίασης.  Εάν ένας από τους εταίρους το ζητήσει, η διαχείριση υποχρεούται να συγκαλέσει αμελλητί τη γενική συνέλευση.  Οι εταίροι μπορούν να μη τηρούν τις διατυπώσεις πρόσκλησης και τις προθεσμίες που καθορίζονται στο πρώτο εδάφιο.  Άρθρο 12  Αποφάσεις  Η γενική συνέλευση μπορεί να τροποποιεί το καταστατικό της εταιρείας μόνο ομόφωνα.  Για οποιαδήποτε άλλη απόφαση της συνέλευσης, εφαρμόζονται οι νόμιμες διατάξεις.  Για τις αποφάσεις της γενικής συνέλευσης που δεν έχουν καταχωρηθεί σε συμβολαιογραφική πράξη, πρέπει να συντάσσονται πρακτικά τα οποία υπογράφονται από τους εταίρους. Άρθρο 13  Ετήσιες χρήσεις  Η εταιρική χρήση αρχίζει την 1η Ιουλίου του τρέχοντος ημερολογιακού έτους και λήγει στις 30 Ιουλίου του επόμενου έτους.  Η περίοδος μεταξύ της 1ης Ιανουαρίου και της 30ής Ιουνίου 1988 αποτελεί μια συντετμημένη εταιρική χρήση.  Άρθρο 14  Κατάρτιση των λογαριασμών χρήσης και της διαχειριστικής έκθεσης  Στο τέλος κάθε χρήσης, η διαχείριση καταρτίζει, σύμφωνα με το άρθρο 42 παράγραφος 1 του νόμου για τις εταιρείες περιορισμένης ευθύνης (Gesetz ueber die Gesellschaften mit beschraenker Haftung, GmbHG) και τα άρθρα 242 και 264 του εμπορικού κώδικα ( Handelsgesetzbuch, HGB), τους λογαριασμούς χρήσης (ισολογισμός, λογαριασμός κερδών και ζημιών και παράρτημα) καθώς και τη διαχειριστική έκθεση μέσα στην προθεσμία που ορίζει ο νόμος.  Άρθρο 15  Χρησιμοποίηση του ετήσιου αποτελέσματος  1. Οι εταίροι αποφασίζουν για την έγκριση των λογαριασμών.  2. Εφαρμόζεται το άρθρο 29 παράγραφος 1 πρώτη φάση του GmbHG (νέα έκδοση). Στα πλαίσια της απόφασης για τη χρησιμοποίηση του αποτελέσματος (καθαρό κέρδος της χρήσης προσαυξημένο κατά το ποσό της μεταφοράς του πιστωτικού υπολοίπου), οι εταίροι μπορούν να διαθέτουν ορισμένα ποσά σε αποθεματικά κερδών ή να τα μεταφέρουν ως κέρδη.  Άρθρο 16  Καθεστώς κοινής επιχείρησης  Στην περίπτωση που η εταιρεία μετατραπεί σε κοινή επιχείρηση, κατά την έννοια της συνθήκης για την ίδρυση της Ευρωπαϊκής Κοινότητας Ατομικής Ενέργειας, θα υπόκειται, καθόλο το χρονικό διάστημα που θα διατηρεί την ιδιότητα αυτή, στις διατάξεις της συνθήκης που αφορούν τις κοινές επιχειρήσεις, καθώς και στις αποφάσεις του Συμβουλίου των Ευρωπαϊκών Κοινοτήτων, με βάση στις οποίες συστήθηκε σε κοινή επιχείρηση και της χορηγήθηκαν ορισμένα από τα πλεονεκτήματα που απαριθμούνται στο παράρτημα ΙΙΙ της συνθήκης.  Ιδιαίτερα:  α) Οι τροποποιήσεις στο παρόν καταστατικό θα αρχίσουν να ισχύουν μόνον αφού εγκριθούν από το Συμβούλιο των Ευρωπαϊκών Κοινοτήτων, κατ' εφαρμογή του άρθρου 50 της συνθήκης.  β) Σύμφωνα με το άρθρο 171 παράγραφος 3 της συνθήκης, οι λογαριασμοί χρήσης της εταιρείας, που αφορούν την παρελθούσα χρήση, θα διαβιβάζονται, με φροντίδα της διαχείρισης, εντός προθεσμίας ενός μηνός από την έγκρισή τους από τη γενική συνέλευση, στην Επιτροπή των Ευρωπαϊκών Κοινοτήτων, η οποία θα τους ανακοινώνει στο Ευρωπαϊκό Κοινοβούλιο και στο Συμβούλιο των Ευρωπαϊκών Κοινοτήτων. Οι προβλέψεις εσόδων και εξόδων θα διαβιβάζονται σύμφωνα με την ίδια διαδικασία το αργότερο ένα μήνα πριν από την έναρξη κάθε εταιρικής χρήσης.  Με την επιφύλαξη των διατάξεων του παρόντος άρθρου, η εταιρεία διέπεται από τη γερμανική νομοθεσία και, ιδιαίτερα, από το νόμο της 20ής Απριλίου 1982 για τις εταιρείες περιορισμένης ευθύνης.